अहिले विश्व परिवर्तन भयो । गतिशीलताको अर्थ परिवर्तित विश्वसँग चल्न नसके विकास अवरुद्ध हुन्छन् भन्ने हो । त्यसैले मैले ‘स्मार्ट जस्टिस सिस्टम’ अर्थात् आधुनिक प्रविधि र समयको माग अनुसारको न्यायालय भनेको छु । समय लाग्ला तर हामीले अब स्मार्ट जस्टिस सिस्टमको विकास गर्नैपर्छ । यसका लागि आईटीको विकास गर्नुप¥यो । अब कम्प्युटरमार्फत टेम्पलेट प्रयोगबाट फिराद प्रतिउत्तर लेख्ने, अनलाइनबाट दर्ता गर्ने, अनलाइनबाटै म्याद तामेली गर्ने, तारेख लिने, मोबाइलबाट कारबाही प्रक्रियाको जानकारी लिनेदिने, भिडियो कन्फ्रेन्सिङबाट बयान बकपत्र लिने जस्ता पूर्णतः प्रविधिमा आधारित अदालत हुनेछ । यसका लागि जनताको पनि इन्टरनेट प्रयोग गर्ने क्षमता बढाउन आवश्यक छ । त्यसबाट छिटोछरितो सेवा दिने एउटा मेरो सोच छ ।
